El decret d'estat d'alarma aprovat pel govern espanyol preveu sancions en cas d'incompliment o resistència a les ordres de les autoritats. Fonts del Ministeri de l'Interior han explicat que no s'ha creat cap sanció específica per l'estat d'alarma , sinó que els agents tindran les mateixes eines que aplicaven fins ara, i aplicaran els principis de "proporcionalitat" i "aplicació gradual". Les eines són la llei de seguretat ciutadana, també coneguda com a 'llei mordassa', i el codi penal. La primera té un règim sancionador que pot anar dels 100 euros en infraccions lleus als 600.000 en els més greus. Pel que fa al codi penal, preveu penes de presó d'1 a 4 anys de presó en cas d'atemptat contra l'autoritat, resistència i desobediència. La Llei de seguretat ciutadana preveu sancions d'entre 30.000 i 600.000 en infraccions greus, com ara la celebració d'espectacles públics que estiguin prohibits; de 600 a 30.000 euros en infraccions greus, com ara la desobediència o resistència a l'autoritat; i de 100 a 600 euros en les infraccions lleus. El Ministeri de l'Interior ha emès aquest diumenge una ordre en la que estableix les pautes d'actuació dels cossos policials a les seves ordres per combatre la crisi del coronavirus, inclosos els Mossos d'Esquadra. En aquesta ordre s'hi preveuen sancions per "incompliment o resistència a les ordres de l'autoritat", però fonts del Ministeri remarquen que ni a l'ordre ni al decret aprovat es creen unes sancions específiques per l'estat d'alarma. Els militats, agents de l'autoritat D'altra banda, el decret aprovat pel govern espanyol també preveu que els membres de les forces armades passin a tenir caràcter d'agents de l'autoritat.

Summary: Les sancions per incomplir l'estat d'alarma podran anar dels 100 als 600.000 euros en aplicació de la 'llei mordassa'


Una cadena humana ha envoltat la seu de la Generalitat a Girona contra l'aplicació de l'article 155 per dir que els treballadors de la Delegació es deuen al president i al Govern que esculli el Parlament. Unes mil persones amb llaços taronges han entrellaçat les mans i s'han repartit al llarg dels 480 metres que té el perímetre de l'edifici. Abans de l'acció, els treballadors han llegit un manifest on rebutgen "categòricament" el control de l'Administració catalana per part de l'Estat, en condemnen la "repressió" i reclamen l'alliberament dels líders de l'ANC i d'Òmnium, Jordi Sánchez i Jordi Cuixart. Els treballadors asseguren que aquest dilluns han anat a treballar "amb normalitat" –també ho ha fet la cap de gabinet del delegat, a qui la Moncloa ha cessat- i que ell es deuen "a tota la ciutadania" de Catalunya, a qui criden a defensar les institucions. Els treballadors de la Delegació de la Generalitat han sortit un altre cop al carrer per protestar contra l'aplicació del 155 i defensar les institucions catalanes. A Girona, tots els delegats del Govern han anat a treballar (a ells, no se'ls ha cessat). També ha anat a la feina la cap de gabinet del delegat. En aquest cas, sí que està afectada, però aquest dilluns estava al seu despatx de la Delegació com un feiner més.   A les dotze del migdia, unes mil persones s'han concentrat a les escales de la Delegació. Eren tant empleats de la Generalitat (aquí, n'hi treballen 860) com gironins que han anat a donar-los suport. Portaven tots llaços o petos taronges i cartells amb el lema 'Democràcia!'. Abans de formar la cadena humana, els treballadors han llegit un manifest. El text es va consensuar divendres passat en assemblea. Una reunió on hi va prendre part gairebé la meitat de la plantilla –en concret, 380 empleats- i on es va decidir tirar endavant l'acció reivindicativa d'aquest dilluns. A l'escrit, els treballadors de la Generalitat subratllen que continuaran "servint a la ciutadania" fidels "a les institucions" i al "mandat del Parlament de Catalunya elegit democràticament el 27 de setembre del 2015". "Els nostres òrgans superiors són el president, el Govern, el vicepresident i els consellers i conselleres, i no cap altre que no hagi estat escollit pel nostre Parlament", hi afegeix el manifest. Un "atac directe" El text rebutja "categòricament" el control de l'Administració catalana per part de l'Estat, subratlla que l'aplicació del 155 és "un atac directe" als treballadors de la Generalitat i rebutja "fermament" les accions "repressives" que venen des de la Moncloa. El manifest també reclama la "immediata posada en llibertat" de Jordi Cuixart i Jordi Sánchez i, per últim, fa una crida "a tota la ciutadania" per defensar "les institucions" catalanes. Durant la lectura, els treballadors han anat aplaudint-ne el redactat i, en arribar al punt en què es condemna l'empresonament dels Jordis, els concentrats han proferit en crits de "Llibertat, llibertat!". Després de llegir el manifest, tots els qui s'han aplegat davant la seu del Govern han entrellaçat les mans i han fet una cadena humana que ha arribat a donar una volta i mitja a l'edifici. En total, s'han repartit al llarg dels 480 metres que hi ha entre Pompeu Fabra, Joan Maragall i la Gran Via Jaume I. Amb normalitat, però a l'espera Els treballadors asseguren que avui han anat a la feina "amb normalitat" i que continuaran servint la ciutadania "amb rigor, eficàcia i democràcia". "Hem volgut fer aquest acte simbòlic en defensa de les nostres institucions davant l'aplicació del 155", ha dit la Montse, una de les empleades que ha impulsat la cadena humana. "Hem vingut a treballar com cada dia, pensant que els nostres representants són aquells escollits democràticament", ha explicat un altre dels empleats, l'Emili Torrent. "El d'avui és un acte metafòric, però està bé que els treballadors demostrem que el nostre Govern és el de la Generalitat, davant l'acció d'un Estat que ens vol eliminar l'autonomia", hi ha afegit un tercer treballador, en Narcís Serra. Tot i això, però, la plantilla també sap que hi haurà un moment en què la Moncloa els pot dictar instruccions. "De moment, anem fent el nostre dia a dia, però en algun moment això arribarà; el que volíem deixar clar, però, és que com a treballadors públics ens devem al Parlament, i que calia visualitzar el nostre rebuig a aquesta taca a l'estat de dret que representa el 155", ha dit una altra empleada, la Montse Fuster. La cadena humana ha rebut el suport de representants de l'Ajuntament, de l'ANC, d'Òmnium i de la plataforma Girona Vota, entre d'altres. A més, també hi havia gent vinguda de l'altra banda dels Pirineus. Aquest és el cas d'en Jaumet Serra, un occità que també va anar a Girona durant l'1 d'octubre i que divendres passat va desplaçar-se a Barcelona per seguir el ple del Parlament. "Aquest és un moment important per a Catalunya; es tracta d'un moviment admirable i pacífic i crec que, tot i les dificultats, s'aconseguirà la independència", ha dit.

Summary: Una cadena humana envolta la seu de la Generalitat a Girona contra el 155 i dona suport a Puigdemont i el Govern


La vicepresidenta del govern espanyol, Soraya Sáenz de Santamaría, considera que els independentistes, a banda de "donar explicacions als jutges", en deuen "moltes" als catalans. Sobre "per què els han fet dany econòmic i social amb tot el procés per al final acabar reconeixent que han d'acatar la llei", ha etzibat aquest dimarts en ser preguntada per l'últim pas de l'advocat dels consellers destituïts d'ERC que són a presó. Després de visitar el recinte modernista de Sant Pau a Barcelona, Sáenz de Santamaría no ha entrat a la valorar què pot fer ara el Suprem després que el lletrat hagi demanat que se'ls citi i asseguri que es comprometen a usar "vies de diàleg i negociació". En paral·lel, Sáenz de Santamaría considera que el balanç des de l'aplicació de l'article 155 és "positiu" i ho ha defensat així perquè, ha assegurat, es recupera "la normalitat i la legalitat" a Catalunya i perquè ha començat a "afluixar" la marxa d'empreses.  La número 2 de Mariano Rajoy ha deixat a mans de la justícia el cas, però considera que els catalans s'haurien "estalviat disgustos" en clau de "fractura social" i econòmica, si el Govern destituït en aplicació del 155 hagués actuat "respectant la llei" enlloc d'assumir "vies d'il·legalitat".  Sáenz de Santamaría, que s'ha mostrat disposada a comparèixer al Senat per explicar les mesures que es porten a terme a Catalunya des de fa un mes i per "dissipar dubtes", ha assegurat que el balanç fins ara és "positiu". "S'està recuperant la normalitat, s'ha recuperat la legalitat" i, tot i que creu que encara hi ha molta feina per "revertir el dany econòmic", considera que ha "afluixat" el trasllat de seus socials fora de Catalunya. "Hi ha una tasca molt gran per fer, gairebé rehabilitar l'economia i la vida de convivència com amb aquesta casa", ha assegurat en referència al recinte modernista.  Just el dia que el departament d'Ensenyament ha convocat oposicions per cobrir 2.000 places de docents d'educació infantil, primària i secundària –decisió que ha anunciat aquest dimarts el secretari d'Estat d'Educació, Formació Professional i Universitats, Marcial Marín-, Sáenz de Santamaría ha assegurat que les properes setmanes "seguiran prenen decisions d'aquesta naturalesa, que són bones". En defensar que "l'administració no pot parar", la vicepresidenta del govern espanyol ha afirmat que es tracta d'una "bona empenta a la consolidació" de l'ocupació en aquest sector. "N'hi haurà bastantes més", de decisions, ha afegit sense concretar més.  Sixena, per resolució judicial,  En línia amb les paraules del ministre d'Educació, Íñigo Méndez de Vigo, Sáenz de Santamaría ha assegurat que la decisió de traslladar les obres de Sixena a l'Aragó respon a una resolució judicial. "Tots hi estem obligats", ha assegurat en afegir que el ministeri actua com "en qualsevol altre cas".

Summary: Santamaría creu que l'independentisme deu "explicacions pel dany": "Per al final reconèixer que han d'acatar la llei"


L'Ajuntament de Barcelona conjuntament amb la Xarxa d'Atenció a Persones Sense Llar (XAPSLL) organitzen un nou recompte de persones sense sostre. L'organització espera aconseguir 1.100 voluntaris, superant la xifra de 930 persones del 2016. La nit del 17 de maig el Servei d'Inserció Social amb l'ajuda de la XAPSLL i els voluntaris inscrits al portal web de la iniciativa recorreran els carrers de Barcelona per comptar les persones sense llar que hi viuen. El recompte d'aquest any busca millorar la capacitat de resposta dels serveis a les persones sense sostre i sensibilitzar la població sobre el fenomen. L'any 2016 s'hi van comptar 941 persones dormint als carrers de Barcelona, un 10% més que l'any anterior.

Summary: Crida per aconseguir 1.100 voluntaris per al recompte anual de persones sense sostre a Barcelona


Els malalts d'hepatitis C de les comarques gironines estan "esperançats". Aquest dijous al matí s'han reunit amb el delegat territorial del Departament de Salut amb qui han contrastat informació i li han traslladat les seves reclamacions. Des de la Plataforma d'Afectats per l'Hepatitis C assenyalen que "s'està anant pel bon camí" però critiquen que encara cal agilitzar més el procés, receptar els nous medicaments a tots els afectats i lamenten que els nous fàrmacs "s'han fet esperar massa". A finals de setembre, a la Regió Sanitària de Girona s'havien detectat 1.159 malalts amb aquesta patologia, 424 dels quals ja estan rebent tractament amb els nous medicaments, més eficaços segons els estudis. Segons les dades aportades per la Plataforma d'Afectats per l'Hepatitis C, el 95% dels pacients gironins que es troben en la fase 4 d'aquesta malaltia – la més avançada i greu- ja estan rebent tractament amb els nous fàrmacs. La xifra disminueix fins al 75% en el cas dels malalts que es troben en la fase 3. "Ens han dit que seguint criteris clínics, s'està tractant a persones que es troben en totes les fases. Estem contents perquè ja es comencen a tractar persones en fases més inferiors com la fase 2 o 1 amb els nous fàrmacs", ha afegit la coordinadora territorial de la Plataforma d'Afectats per l'Hepatitis C de Catalunya, Déborah Ceballos.  En aquest sentit, des del Departament de Salut calculen que fins a dia 30 de setembre del 2015 s'havien invertit 10 milions d'euros (MEUR) per a la compra i lliurament d'aquests nous medicaments que, segons els estudis són més eficaços però tenen un preu més elevat. "Hi ha un percentatge ínfim de persones que s'han tractat amb els antics fàrmacs, perquè així ho recomanaven els criteris clínics", ha explicat Ceballos, ressaltant un dels punts del document escrit que han redactat des de l'agrupació.   En principi, els membres de la plataforma i del Departament de Salut  tenen previst tornar-se a reunir-se el proper mes de gener per avaluar les dades de tot l'any. En aquesta línia, Ceballos ha assenyalat que estan "encoratjats i esperançats" després d'aquesta reunió que havien demanat abans de l'estiu i que s'havia ajornat per diferents motius. "Es demostra que s'ha agilitzat la dispensació dels nous fàrmacs i que s'avança a un ritme acceptable però volem que es vagi més ràpid, estem parlant de vides humanes", ha subratllat. Des del Departament de Salut els han explicat que a finals d'any rondaran els 600 pacients tractats amb els nous fàrmacs a la demarcació de Girona.  "El que nosaltres volem és que tothom que pateixi aquesta malaltia sigui tractat amb els nous medicaments", ha assenyalat. D'altra banda, Ceballos ha explicat que durant la reunió han tractat diverses incidències que s'han produït a l'Hospital de Figueres o el centre hospitalari d'Olot. "A Figueres vam rebre queixes sobre una dona en fase 4 que li havien dit que s'havia d'esperar a rebre tractament perquè no hi havia diners. Durant la reunió ens han dit que ho arreglaran i que no entenen la contestació de l'hospital", ha comentat. Pel que fa a Olot, des de la plataforma han denunciat que alguns pacients són tractats pels metges de capçalera en comptes de especialistes, hepatòlegs o digestòlegs. "Han dit que ho mirarien", ha conclòs Ceballos.

Summary: Uns 420 malalts d'hepatitis C de les comarques gironines ja reben tractament amb els nous fàrmacs


El president del govern espanyol, Mariano Rajoy, i el secretari general del PSOE, Pedro Sánchez, es reuniran dijous vinent a les onze del matí a la Moncloa, segons han informat fonts pròximes a les parts. La reunió s'ha fixat d'acord per ambdues parts i el contingut no ha transcendit. Tot i això, si s'ha sabut que serà continuació de la conversa telefònica que ambdós líders van mantenir després de l'elecció de Sánchez com a secretari general.

Summary: Rajoy i Sánchez es reuneixen dijous vinent al matí a la Moncloa


L'Ajuntament de Sant Feliu de Guíxols (Baix Empordà) licitarà el nou contracte de neteja viària i recollida d'escombraries per 5,1 milions d'euros (MEUR) anuals. Entre les novetats, el nou contracte durarà cinc anys –l'actual es remunta al 2008- i per fomentar el reciclatge estendrà totes les fraccions de selectiva a tots els punts on hi ha contenidors. L'alcalde, Carles Motas, subratlla que un dels objectius és que la ciutadania també sigui "responsable" amb les seves deixalles i que, per això, s'implantaran contenidors amb xip. D'altra banda, el nou contracte incrementa tant la neteja dels carrers com la de platges (que per primer cop, també es farà a l'hivern). La intenció del consistori és que el servei s'hagi adjudicat a finals d'any. Després de dotze anys, Sant Feliu de Guíxols engega el procés per adjudicar el nou contracte de neteja i recollida d'escombraries. El ple de la setmana vinent aprovarà el plec de condicions per treure'l a licitació. D'entrada, el nou contracte serà més curt. Durarà cinc anys, no tindrà possibilitat de pròrroga i a més, com ha concretat Motas, l'Ajuntament farà un "control exhaustiu" del servei per garantir que l'adjudicatària compleixi amb les seves obligacions. El nou contracte sortirà a licitació per 5.098.981,55 euros anuals. Gira al voltant de dos eixos: incrementar la neteja i impulsar el reciclatge (sobretot, fent que la ciutadania en sigui corresponsable). Actualment, l'índex de reciclatge a Sant Feliu de Guíxols és del 46,43%. La intenció del consistori és que aquest percentatge arribi al 50% a finals d'any i que, a partir d'aquí, vagi augmentant fins a assolir allò que marca Europa (que el situa en un 70% de cara al 2030). Per assolir-ho, i com que Sant Feliu és un municipi eminentment turístic, el consistori descarta el porta a porta. Però el nou contracte sí que fixa incrementar el número de contenidors de selectiva arreu de la ciutat. Actualment, només el 35% dels punts amb contenidors tenen totes les fraccions (vidre, paper i cartró, plàstic, orgànica i rebuig).  Ara, però, el nou contracte estableix que cada punt de recollida haurà de disposar de totes les fraccions. A més, al nucli històric, cada dia un vehicle elèctric posarà i traurà els contenidors. Aquí, durant unes hores hi haurà unes bateries de contenidors -cadascuna, amb les cinc fraccions- que es retiraran en moments de més afluència de veïns i turistes. A més d'estendre la recollida selectiva, en una segona fase també s'implantaran contenidors intel·ligents de rebuig (amb xips i targetes). L'alcalde de Sant Feliu subratlla que, precisament, això permetrà discernir a quines zones i barris de la ciutat els veïns no gestionen adequadament les escombraries. "Insistim en què cal prendre consciència, perquè al capdavall si no es recicla bé i es porten més residus a abocador, això incrementa la taxa", diu Carles Motas. Nova maquinària i més neteja A més de fomentar el reciclatge, el nou contracte també incrementa la neteja viària. De fet, en comptes de fer-se per zones (com passa ara) es planificarà carrer per carrer. Hi haurà més operaris escombrant i netejant els carrers i també es comprarà tota la maquinària nova. Entre d'altres, una escombradora i una furgoneta d'aigua a pressió (per retirar grafits o xiclets) a més de furgonetes o bufadors. L'Ajuntament calcula que, al llarg del contracte, entre allò que hagi de comprar l'empresa i el que assumeixi el consistori, la inversió per a maquinària serà d'uns 4 MEUR. Per últim, i pel què fa a neteja urbana, també s'intensifica tota aquella que es fa a la zona de platja. En temporada alta, les platges es netejaran cada dia; en temporada mitja, un o dos cops per setmana. I per primer cop, el nou contracte també fixa que la sorra es netegi durant l'hivern.  A més, s'instal·laran 76 noves papereres a tota la façana litoral de Sant Feliu de Guíxols. L'adjudicació, a finals d'any El consistori preveu que, després d'aprovar-ne la licitació, el nou contracte ja s'hagi adjudicat i sigui una realitat a finals d'any. Actualment, qui presta el servei és l'empresa Cespa. El contracte que se li va adjudicar el 2008 tenia una vigència inicial de deu anys i ja acumula dues pròrrogues.   Precisament, ara fa pocs dies, una vintena de treballadors es van concentrar davant l'Ajuntament per demanar la negociació del conveni i l'adjudicació del nou contracte. Carles Motas ha volgut tranquil·litzar-los, dient que sigui qui en sigui l'adjudicatària, se subrogaran els contractes.

Summary: Sant Feliu de Guíxols licita la neteja i recollida d'escombraries per 5 MEUR anuals i implantarà contenidors amb xip


El conseller d'Interior qualifica les dades d'"alarmants" i alerta que "l'ús inadequat" del telèfon "mata" ACN Barcelona.-El 26% dels conductors de turisme admeten utilitzar el mòbil 'sempre' o 'sovint' en els desplaçaments. Aquesta és una de les principals conclusions de l'estudi que el RACC ha presentat aquest dijous. El director de la Fundació RACC, Miquel Nadal, ha assenyalat que "la gent comença a ser conscient i entén que és perillós però no és congruent encara amb el seu comportament". El conseller d'Interior, Jordi Jané, s'ha mostrat categòric: les dades són "alarmants" i "hi ha una addicció al mòbil que com a autoritats no permetrem". "Com vam dir que 'la velocitat mata', ara diem que l''ús inadequat del mòbil mata'", ha sentenciat. Després de més d'una dècada de tendència a la baixa de la sinistralitat viària, el 2015 es va produir un repunt del 22,8% de la mortalitat. Les distraccions s'han convertit en la principal causa d'accident a Barcelona i en el global de vies interurbanes de Catalunya. Per això, el RACC ha examinat l'ús del telèfon mòbil, un dels principals motius que fan desviar l'atenció, a través d'enquestes i observacions in situ. Si el 26% dels conductors van reconèixer utilitzar el mòbil 'sempre' o 'sovint', en el cas dels vianants el percentatge d'ús s'eleva fins al 47,2%; en els motoristes, se situa en el 8,7%. Els missatges de WhatsApp són el motiu principal per utilitzar el mòbil durant la conducció. El 43% dels conductors escriuen missatges; el 67% dels vianants i el 24% dels motoristes. Les trucades sense mans lliures, les aplicacions per a mobilitat, les xarxes socials i la navegació per Internet són altres de les motivacions per mirar el mòbil malgrat que s'estigui circulant.  L'estudi del RACC mostra que les circumstàncies del trànsit influeixen en l'ús del mòbil. Els conductors que manipulen l'aparell quan el vehicle està aturat doblen als que ho fan en circulació habitual i en el cas dels vianants destaca que un de cada cinc continua utilitzant el mòbil mentre creua passos de vianants.  4.650 distraccions per minut a Barcelona Segons l'estudi, a Barcelona es produeixen 4.650 distraccions derivades de l'ús del mòbil cada minut. En el cas dels conductors, un 56% és per consultes al mòbil; en el cas dels vianants, un 36% per atendre una trucada.  Escriure un missatge: avançar dues illes de l'Eixample sense mirar L'informe del RACC constata que escriure un missatge de text al volant per ciutat equival a circular distret com a mínim 20 segons i recorre una distància de 278 metres, l'equivalent a dues illes de l'Eixample. Si se circula per carretera, es recorren 660 metres de distància.  Quan es marca un número, el conductor es distreu durant 13 segons i avança sense estar atent 180 metres per ciutat i 429 per carretera. Respondre una trucada significa apartar l'atenció del volant durant 8 segons; recórrer 111 metres per vies urbanes i 264 metres per carretera.  La majoria de les distraccions es produeixen quan l'usuari es desplaça sense acompanyant: un 93% dels conductors distrets eren l'únic ocupant del vehicle i un 91% dels vianants distrets caminaven sols. Un 90% dels conductors és conscient del risc  Segons es desprèn de les enquestes, nou de cada deu usuaris de moto i cotxe creuen que l'ús del mòbil influeix bastant o molt en les probabilitats de patir un accident. En el cas dels vianants el risc percebut és menor. Tot i així, un 42% dels conductors de cotxe continuen utilitzant el mòbil en la conducció. Per això Jané considera que si malgrat veure el perill es continua utilitzant el mòbil, hi ha una "dependència" i una "addició" als telèfons intel·ligents que les administracions, ha dit sever i rotund, no permetran. L'enquesta també assenyala que la meitat de conductors i motoristes expliquen haver presenciat una incidència derivada de les distraccions pel mòbil. Jané exhorta a "desconnectar" del mòbil mentre es condueix "Conduint, desconnecta del mòbil", ha exhortat recordant una campanya de seguretat viària el titular d'Interior, que ha demanat la implicació de tothom davant la gravetat del problema. Jané ha anunciat que extremaran les mesures de forma urgent perquè els usuaris de la via pública –conductors, motoristes, vianants- no només siguin conscients que l'ús del mòbil és molt perillós, sinó perquè l'eliminin dels seus desplaçaments. El conseller no ha detallat quines accions estan preparant, però ha assegurat que les concretarà en un període breu de temps.   El RACC demana millorar el control de les distraccions i insta les operadores a implicar-se Davant les dades de l'estudi, el RACC demana augmentar la conscienciació i promoure l'ús d'aplicacions de bloqueig del mòbil durant la conducció, així com exigir certificacions per homologar aplicacions relacionades amb serveis de mobilitat –per exemple, el segell ISO- com a segures i compatibles amb la conducció.  També recomana millorar el control de les distraccions per part de les autoritats viàries i graduar les sancions en funció de la situació de distracció. L'entitat considera que la graduació no passa per augmentar la sanció econòmica, ja que l'estat espanyol té la segona sanció més elevada -200 euros- entre els països europeus, per darrere d'Holanda. El RACC insta les empreses d'Internet –Google, Facebook, Apple- i les operadores –Telefònica, Orange, Vodafone, etc.- a implicar-se per millorar les aplicacions mòbils i integrar-les d'una forma més segura en la conducció. El club d'automoblistes també recomana introduir un test teòric i pràctic al temari de les autoescoles per demostrar l'afectació de les distraccions en el risc d'accidents.

Summary: Un de cada quatre conductors utilitza el mòbil 'sempre' o 'sovint' mentre circula


L'entitat col·locarà una carpa a la Plaça de Catalunya, on diversos autors signaran els seus llibres per Sant Jordi ACN Barcelona.-Societat Civil Catalana lliurarà el seu premi al Seny al president del Parlament Europeu, Antonio Tajani, i l'exprimer ministre de França Manuel Valls en un acte dilluns que ve a La Llotja de Mar de Barcelona. L'acte comptarà amb la presència de Valls, que en les darreres hores estudia una oferta de Ciutadans per encapçalar la candidatura a l'Ajuntament de Barcelona en les eleccions municipals de l'any que ve, i del president de l'entitat, José Rossinyol. D'altra banda, coincidint amb la Diada de Sant Jordi, SCC col·locarà una carpa per la qual aniran passant diversos autors per signar els seus llibres a la Plaça Catalunya i una altra a la Plaça de Callao de Madrid. Alguns dels autors que signaran els seus llibres són Jaume Vives, Adolf Tobeña, Gaspar Ariño, Joaquim Coll i Albert Boadella, entre d'altres.

Summary: Societat Civil Catalana reconeix Antonio Tajani i Manuel Valls amb el premi al Seny


Els Mossos d'Esquadra, en col·laboració amb la Guàrdia Civil, han rescatat aquest dimarts un home que s'havia llençat al Segre a Lleida des del pont de Príncep de Viana. Cap a les 13 hores, la policia ha rebut l'avís de diverses persones en adonar-se de la presència d'un home assegut al costat del pont amb la intenció evident de llençar-se a l'aigua. Una patrulla de la Guàrdia Civil que passava per la zona ha intentat parlar amb l'home, moment en què aquest ha decidit saltar al riu. Després de caure a l'aigua, s'ha dirigit surant cap a un dels marges del Segre però s'ha negat a abandonar el riu malgrat els requeriments policials. Així, un agent dels Mossos i un de la Guàrdia Civil s'han llençat al Segre i, finalment, l'han tret fora de l'aigua. L'home, de 30 anys i origen romanès, tot i no presentar lesions ha estat traslladat a l'Hospital Universitari Arnau de Vilanova de Lleida per ser sotmès a un reconeixement sanitari.

Summary: Rescaten un home que s'havia llençat al Segre a Lleida des del pont de Príncep de Viana


El Govern invertirà 12,2 milions d'euros per reconvertir l'antiga Ciutat de Repòs i de Vacances de Tarragona en un alberg, que formarà part de la Xarxa Jove de Catalunya. El nou equipament disposarà de 524 places d'allotjament i un menjador amb capacitat per 750 comensals. Es preveuen unes 70.000 pernoctacions anuals. El conseller de Treball, Afers Socials i Famílies, Chakir el Homrani, i l'alcalde de Tarragona, Pau Ricomà, han presentat el projecte de remodelació aquest divendres a les mateixes instal·lacions, que estan tancades des de fa nou anys. Les obres es començaran el 2021 amb la previsió que es pugui posar en marxa a finals de l'any 2023. L'executiu català cedirà l'espai de l'antiga recepció d'aquest complex vacacional a l'Ajuntament de Tarragona per instal·lar-hi el futur centre cívic de Llevant. Un cop obri les portes, aquest alberg serà el més gran de Catalunya. El projecte de reconversió de l'antiga Ciutat de Repòs i de Vacances reformarà 11.500 metres quadrats construïts en unes set hectàrees del complex turístic. El nou equipament disposarà de 524 places que es distribuiran entre l'edifici principal i els mòduls d'habitacions. En la zona central del complex s'habilitarà un menjador amb capacitat per a 750 persones. En aquest edifici també hi haurà tres sales grans que serviran per acollir grans esdeveniments. Es preveu que més endavant s'habiliti una zona de pàrquing i que també es recuperi la zona esportiva, situada a l'altra banda de l'N-340, més propera a la platja Llarga. Durant la presentació del projecte, el conseller de Treball ha afirmat que aquestes instal·lacions no s'haurien "d'haver tancat mai". "Tancar-lo va ser una mala idea i va comportar una pèrdua del potencial i model turístic de la zona", ha lamentat El Homrani. El titular de Treball també ha assegurat que la inversió de 12,2 milions d'euros del Govern és una aportació "molt important" que "retornarà en l'entorn dels serveis i del benestar dels nostres joves i família". El nou complex turístic preveu unes 70.000 pernoctacions anuals El nou equipament preveu assolir unes 70.000 pernoctacions a l'any, tot i que el topall se situa lleugerament per sobre de les 90.000. L'espai estarà destinat a col·lectius culturals, esportius, escolars i associacions i entitats juvenils i infantils. "Volem que sigui respectuós amb el medi ambient i sostenible, un establiment autosuficient i ecològic per fomentar el turisme social, proper i accessible", ha subratllat El Homrani. En el mateix sentit, l'alcalde de Tarragona, Pau Ricomà, ha destacat que el complex es recupera per a un ús social. "Estem davant d'un projecte nou, modern, inclusiu, sostenible energèticament i, sobretot obert a la nostra comunitat", ha afirmat. Així mateix, ha assenyalat que el projecte suposa una gran oportunitat per la ciutat, ja que es millora "de manera exponencial l'oferta de turisme juvenil i familiar". "La seva situació a tocar de l'anella verda ens servirà per revaloritzar aquest gran pulmó de la ciutat i a més està perfectament connectat amb les línies d'autobús de la ciutat", ha afegit. L'antiga recepció del complex acollirà l'esperat centre cívic de Llevant  L'operació també preveu que el Govern cedeixi a l'Ajuntament de Tarragona l'espai de l'antiga recepció del complex turístic per tal d'ubicar-hi el centre cívic de Llevant. Així, segons Ricomà, es dona resposta a les reclamacions veïnals que des de fa anys exigeixen un equipament públic a la zona. "Serà un lloc de trobada en una zona de Tarragona on l'espai d'equipaments públics és deficient", ha admès l'alcalde. Les obres del nou centre cívic es faran en paral·lel a la resta de treballs, però l'alcalde no creu que pugui obrir portes abans del 2023, coincidint amb l'obertura de l'alberg. Segons ha detallat el conseller El Homrani, el projecte està "encarrilat" econòmicament i s'estima que les actuacions comencin l'any vinent.

Summary: El Govern invertirà 12,2 MEUR per remodelar l'antiga Ciutat de Repòs de Tarragona en un alberg


El vicepresident i conseller d'Economia i Hisenda, Oriol Junqueras, ha criticat que el projecte de BCN World de l'anterior Govern de CiU va ser un "fracàs rotund" i "estrepitós", ja que "era un projecte que va donar totes les facilitats als suposats inversors i després els inversors van desaparèixer". En una entrevista a l'ACN, Junqueras ha advertit que aquest cop cal que els criteris d'ERC es recullin "de forma adequada" en el disseny del macrocomplex d'oci per "evitar un nou fracàs". Preguntat sobre l'opció de compra dels terrenys, que expira al juny, el vicepresident s'ha mostrat "convençut" que això no suposarà cap problema perquè "tothom està interessat que surti bé", també els venedors.  "L'experiència ens ensenya que quan els criteris que nosaltres proposàvem no s'han recollit, ha acabat en un fracàs rotund, per això és d'interès de tothom que els criteris que nosaltres establim siguin recollits de forma adequada per evitar un nou fracàs", ha dit. El vicepresident ha recordat que ERC "ja va advertir que les coses no sortirien bé" i ha lamentat que en el primer projecte no se'ls va tenir en compte i va ser un "solemne fracàs". Aquest cop, "nosaltres garantirem que sigui el millor projecte possible", ha assegurat.   En aquesta línia, el conseller d'Economia ha insistit: "El nostre país no es pot permetre el luxe de fer projectes que siguin un fracàs, de fer mals projectes, com es evident que era el que hi havia sobre la taula en el passat. El que farem és garantir que el projecte que hi hagi sigui un bon projecte, real, factible, sostenible i sobretot sigui un projecte que un cop establert no acabi amb la fuga dels inversors. Hi estem treballant de forma molt seriosa perquè el millor projecte es la millor notícia per als ciutadans de Catalunya i especialment per als que viuen a les comarques mes properes".  Una de les propostes que fa ERC és la reducció de les àrees de joc al Centre Recreatiu i Turístic de Vila-seca i Salou (més conegut com a BCN World, que era el nom que li va posar Veremonte, l'inversor que finalment va abandonar la iniciativa). Junqueras no ha volgut concretar en què consistirà aquesta reducció. El darrer projecte que hi havia sobre la taula amb l'anterior executiu tenia 3 complexos d'oci amb un casino a cadascun, a banda d'hotels i comerços. Actualment el projecte s'està revisant arran de l'acord d'investidura entre Junts pel Sí (CDC i ERC) i la CUP.  Preguntat sobre si BCN World podria patir un nou entrebanc al juny quan acabi el termini de l'opció de compra sobre els terrenys, Junqueras s'ha mostrat "convençut" que no hi haurà cap problema. "La voluntat de tothom és més que suficient perquè surti bé", ha dit el vicepresident, que no ha volgut entrar en detalls sobre si s'havia parlat amb CaixaBank, propietari de les finques del costat de Port Aventura. "No hi ha gaires alternatives en aquest moments al respecte per tant tothom està interessat que surti bé", ha assenyalat. La possible marxa de Melco i Hard Rock a Xipre, sense "credibilitat"  "No hi ha cap observador mínimament objectiu que pugui donar cap credibilitat al fet que una inversió d'aquest tipus es produeixi en el Mediterrani Oriental". Així de rotund ha contestat Junqueras la pregunta de si tem que Hard Rock International i Melco, dos dels inversors de BCN World, marxin a Xipre. I és que la societat integrada per aquestes dues empreses és una de les tres finalistes del concurs que s'ha obert a la illa per construir un complex similar al que es projecta a la Costa Daurada. "A nosaltres ens agradaria molt que al Mediterrani Oriental es concretessin les millors inversions possibles però em sembla que en aquest moment malauradament és molt difícil que una inversió d'aquest tipus es concreti en aquella àrea del planeta", ha dit.

Summary: Junqueras reclama que els criteris d'ERC es tinguin en compte a BCN World  per "evitar un nou fracàs estrepitós"


El portaveu del PDeCAT al Congrés, Carles Campuzano, creu que la consellera de la Presidència, Neus Munté, o el conseller de Territori i Sostenibilitat, Josep Rull, serien uns "excel·lents" caps de llista a la Generalitat. En una entrevista a 'Naciódigital', Campuzano ha afirmat que la qüestió del candidat s'haurà d'abordar quan s'hagi "descabdellat" el tema del referèndum i ha admès que no comparteix que el president de la Generalitat, Carles Puigdemont, s'hagi autodescartat. El recent escollit portaveu del PDeCAT també ha considerat que quan es resolgui la data i la pregunta del referèndum s'haurà de veure alguna iniciativa conjunta amb ERC i En Comú Podem a la cambra baixa. I en aquest sentit, no ha descartat que diputats del Parlament tornin al Congrés per demanar un referèndum acordat.  Segons Campuzano, el candidat "ideal" hagués estat Puigdemont però també ha apuntat que al partit hi ha "més d'una, més de dues i més de tres persones que perfectament podrien encapçalar la llista". Preguntat per si Puigdemont hauria de repensar la seva decisió, Campuzano ha respost que "sembla que en aquests moments és una qüestió bastant tancada" i que ja li han dit "pel davant i per darrere". El nou portaveu en substitució de l'inhabilitat Francesc Homs ha apostat per iniciatives conjuntes en defensa del referèndum quan ja estigui resolta la qüestió de la pregunta. "Allò que ens dona força ha estat construir majories el més àmplies possibles. Aquestes tres forces polítiques- PDeCAT, ERC i En Comú Podem- farem bé de treballar juntes, i tan de bo poguéssim recuperar el PSC", ha afegit. Preguntat per si es tornarà a repetir la imatge de diputats del Parlament defensant el referèndum com l'any 2014 van fer Jordi Turull, Marta Rovira i Joan Herrera, Campuzano ha considerat que no es pot descartar. "No hem de descartar cap fórmula que ens permeti tornar a insistir en la necessitat que aquest referèndum sigui acordat. Qualsevol de les vies parlamentàries que existeixen pot ser perfectament tornada a utilitzar", ha conclòs.

Summary: Campuzano creu que Munté o Rull serien "excel·lents" caps de llista del PDeCAT a la Generalitat


El Departament de Treball, Afers Socials i Famílies han multat amb 1.707 euros l'entitat Hazte Oir pel bus que van portar a Catalunya el passat 17 de març amb el lema 'Los niños tienen pene, las niñas tienen vulva. La dice la biologia. Respeto para todos. No al bullyng'. D'aquesta manera, el Govern de la Generalitat tanca l'expedient obert a aquesta associació arran de la visita del bus, que va ser immobilitzat pels Mossos d'Esquadra a Martorell i traslladat a un dipòsit municipal de Castellbisbal. Des dallà, l'entitat es va emportar el bus un cop li va treure l'eslògan. El Govern ha multat Hazte Oir en compliment de la llei contra l'homofòbia aprovada a Catalunya l'any 2014.

Summary: La Generalitat multa amb 1.707 euros el bus d'Hazte Oir per vulnerar la llei contra l'homofòbia


La defensa de l'home que volia matar el president del govern espanyol, Pedro Sánchez, va argumentar que les seves manifestacions en un xat de WhatsApp "han d'interpretar-se en el context de la problemàtica política ocorreguda a Catalunya". Així consta en la sentència de l'Audiència de Barcelona del 6 de novembre que confirma la presó per a Manuel Murillo després que el seu advocat presentés recurs d'apel·lació contra la interlocutòria del jutjat d'instrucció número 3. El magistrat José Antonio Lagares Morillo sosté que els indicis existents contra Murillo són "clars" i que la possible condemna a diversos anys de presó per la "gravetat" dels delictes que se li imputen "pot animar a la fugida". Un altre dels arguments que feia servir la defensa era que Murillo té una mare i una germana malaltes que havia de cuidar, però el magistrat recorda que ell mateix va admetre que hi ha una cuidadora i una altra germana que se'n poden fer càrrec. A més, ell mateix deia que no tenia res a perdre quan manifestava la seva intenció d'atemptar contra Pedro Sánchez, el que denota la "poca importància que donava a les cures" familiars.  L'advocat de l'acusat havia demanat la seva llibertat recordant que la seva mare pateix demència senil i la germana esquizofrènia. Ambdues viuen en un altre pis del mateix edifici. També acreditava el seu arrelament amb una vida laboral de 38 anys i un contracte de feina temporal.  La causa està oberta pels delictes de conspiració per atemptar contra autoritat amb ús d'arma, amenaces greus, tinença il·lícita i dipòsit d'armes, municions i explosius, i un delicte d'odi.

Summary: La defensa de l'home que volia matar Sánchez atribueix les seves manifestacions a la "problemàtica política" a Catalunya


Un grup d’aproximadament 15 persones ha començat a primera hora d’aquest diumenge un dejuni per reclamar que el Parlament aprovi la Renda Garantida de Ciutadania. Instal•lats a la plaça de Sant Jaume de Barcelona amb previsió de ser-hi fins dimarts a la tarda, el col•lectiu lamenta que la proposta de llei per instaurar aquesta prestació mínima estigui en tràmits parlamentaris des del març de 2014. Malgrat confiaven que el text quedaria aprovat aquest 2016, la seva nova esperança és que la llei pugui entrar en vigor el 2017 garantint una renda bàsica de 664 euros. Diosdado Toledano, representant de la Comissió Promotora de la Renda Garantida, ha recordat que “la pobresa té un cost social” i ha instat els representants polítics a “votar amb consciència” els pressupostos de la Generalitat del 2017, per a què s’hi inclogui una partida per instaurar aquesta prestació.

Summary: Una quinzena de persones inicien una vaga de fam a Barcelona per exigir que s’aprovi la Renda Garantida de Ciutadania


La magistrada del jutjat d’instrucció número 53 de Madrid ha acordat la llibertat provisional sense fiança per a valencià Paco Sanz, conegut com ‘l’home dels 2.000 tumors’, detingut per haver recaptat diners per a una malaltia rara, la síndrome de Cowden, que resultaria no patir. Segons la informació, facilitada pel TSJ valencià, la jutgessa ha imposat com a mesura cautelar la retirada del passaport i l’obligació d’acudir a la seu judicial cada quinze dies mentre duri la instrucció judicial. La decisió s’ha pres després de comprovar que el detingut té domicili conegut i arrelament familiar. Sanz, de 46 anys d’edat, va ser detingut el passat 8 de març a la seva casa de la Pobla de Vallbona (Camp de Túria) després d’una denúncia per estafa, blanqueig i apropiació indeguda, recaptant diners per al tractament d’aquesta malaltia rara que li hauria provocat més de 2.000 tumors. La causa té el seu origen a una comissaria de Madrid, motiu pel qual es troba ara en un jutjat de la ciutat.  El detingut es va fer popular a través de les xarxes socials, on penjava vídeos sobre l’evolució de la seva malaltia, i va arribar a aparèixer en alguns programes de televisió. Segons consta al seu web, on demanava ajuda, aquest home patia la síndrome de Cowden, un trastorn autosòmic dominant, caracteritzat per la presència de múltiples hamartomes a la pell, pit, tiroide, tracte gastrointestinal, endometri i cervell, i un major risc de tumors malignes, malaltia que pateix una de cada 200.000 persones. Sanz informava, l’estat espanyol hi ha gran desconeixement d'aquesta malaltia i no hi ha cap tipus de tractament i cal anar-fins a Maryland, als Estats Units, per trobar un tractament experimental com a única solució per als malalts que pateixen aquesta síndrome. El detingut aportava fins i tot l’ informe mèdic d’un metge del servei públic valencià així com informes dels Estats Units. Sanz havia aparegut en diversos mitjans de comunicació demanant ajuda i posava a disposició de la gent un número de compte corrent.  "He exhaurit els meus recursos i els de la meva família. Les autoritats m'ignoren. La meva esperança és la teva col•laboració", assenyala Sanz en una de les frases que apareixen al portal.

Summary: Llibertat provisional sense fiança per l’home detingut per recaptar diners per a malaltia rara que no pateix


El consumidor post-covid-19 serà més ètic, per una banda,  i més digital, per l’altra. Aquesta és una de les conclusions principals de l’estudi 'Impacte de la crisi covid-19 en els hàbits de consum a Catalunya en el post-confinament', que ha presentat aquest dilluns Beth Abad, directora de l’Agència Catalana del Consum (ACC) del Departament d’Empresa i Coneixement. L’estudi indica que la crisi de la covid-19 ha accelerat tendències de consum com ara la preferència creixent pels comerços locals i socialment responsables, per la compra de productes saludables de forma conscient i una clara reducció en el malbaratament d’aliments. Alhora, s'aposta per la incorporació de la digitalització en molts dels aspectes quotidians de la vida.   L'informe, elaborat pel grup de recerca Factor Humà: Organitzacions i Mercats de la Universitat Rovira i Virgili, explica que des del confinament i tancament inicial fins a la lenta reobertura per fases, els patrons de comportament dels consumidors han anat evolucionant. I per això, anota que és molt difícil predir quins canvis hi haurà a partir d’ara en el comportament dels consumidors, quins comportaments quedaran arrelats i quins hàbits nous, adquirits com a resposta a la crisi, desapareixeran. En aquest context, la directora de l'ACC, Beth Abad, ha apuntat que “caldrà veure si amb el temps es consoliden les tendències que ens dibuixa l’estudi, ja que el seu abast dependrà de factors diversos, com ara l’impacte de la crisi sanitària en l’economia o, entre d’altres, de la capacitat i l’adaptabilitat a la nova normalitat per part d’empreses i consumidors”. “El que sí que sembla que ha vingut per quedar-s’hi és el teletreball i tot apunta que aquest fet tindrà un impacte en els nostres hàbits de compra”, ha remarcat Abad. La crisi de la covid-19 ha actuat d’accelerador en la digitalització de molts aspectes de la vida, tot i que d’altres tendències ja presents en el període pre-confinament com ara els hàbits saludables, el consum responsable, la compra de producte local o el comerç de proximitat també han trobat en la situació viscuda una manera de consolidar-se. Per altra banda, hi ha comportaments que han nascut a conseqüència de la pandèmia i semblen més "transitoris", com l’exigència per part del consumidor d’un consum segur o l’aparició de la compra de pànic, actituds que segons l'estudi s’aniran refredant a mesura que la situació avanci cap a la nova normalitat. El document apunta que "el canvi d’hàbits provocat pel teletreball, tot i que es considera fruit de la covid-19, sembla que ha vingut per quedar-se" i preveu un seguit de canvis en el consum relacionats amb el fet d’estar més a casa (tipus de compres i consums, horaris, mobilitat, etc.). També s’observen dos aspectes que han nascut amb la crisi, però que no està clar que durin en el temps: les noves actituds circumstancials, tant positives com negatives, i la crisi econòmica. I és que, tot i que sembla que el consumidor cada vegada té més consciència de la importància de fer un consum més ètic, durant la crisi també s’han detectat actituds negatives com ara el descens del reciclatge. A més, la davallada del poder adquisitiu de moltes famílies podria acabar provocant un nou canvi de prioritats, amb compres centrades en el preu. Davant  les conclusions de l’estudi i amb l’objectiu de fomentar i reforçar actituds ètiques envers el consum, de manera que sigui sostenible, de proximitat, crític, solidari, conscient, i no sexista, la Generalitat ha endegat aquest mes de juny la campanya 'El consum responsable depèn de tothom' a través de l’ACC.

Summary: El consumidor post-covid-19 serà més ètic i més digital, segons l'Agència Catalana del Consum


Els tests de coronavirus practicats aquest dimecres a la Policia Local de Roses (Alt Empordà) s’han saldat amb un resultat de quatre positius i sis casos dubtosos, fet que ha provocat l’aïllament dels deu agents fins a la realització de les proves concloents mitjançant diagnòstic PCR. La reducció de plantilla provoca l’eliminació d’alguns serveis no essencials fins a la reincorporació dels agents, garantint-se en tot moment els serveis essencials de prevenció i seguretat.  Al llarg de la jornada s’han practicat a tota la plantilla els tests que permeten detectar en pocs minuts si una persona té el coronavirus o no. Deu dels quaranta agents han donat resultat positiu o dubtós, xifra que representa un 25% de la plantilla actual. L’Ajuntament de Roses està fent les gestions necessàries amb el Departament de Salut a través del CAP de la població, així com amb la mútua sanitària del cos, per tal de poder practicar el més aviat possible els tests de diagnòstic PCR, de major fiabilitat, que permetran establir el nombre exacte de contagis. L'estat de salut dels agents detectats com a positius o dubtosos és en el moment actual bo, i cap d'ells presenta simptomatologia de la malaltia. La resta de plantilla continuarà realitzant la seva tasca reforçant, encara més, les mesures de protecció establertes i extremant-se també les desinfeccions que ja s’apliquen a les dependències policials. Davant d'aquesta situació i l’aïllament preventiu necessari dels agents que han donat resultat positiu o dubtós, els serveis que presta la Policia Local es readapten i deixaran de prestar-se alguns serveis no essencials, com ara les felicitacions d’aniversari que es feien a les famílies amb infants que celebren anys durant aquests dies de confinament. Els serveis essencials que afecten tasques i operatius de prevenció i seguretat es continuaran prestant amb normalitat.

Summary: El 25% dels policies locals de Roses donen positiu o dubtós en els test ràpids de coronavirus


El Jutjat d'instrucció 1 d'Olot ha deixat en llibertat provisional el conductor detingut per intentar matar un home atropellant-lo amb la seva furgoneta a Riudaura (Garrotxa). L'arrestat, que té 39 anys i té antecedents, ha passat a disposició judicial aquest divendres. Com a mesures cautelars, la magistrada obliga el conductor a comparèixer dos cops al mes al jutjat i li prohibeix apropar-se a menys de 300 metres de la víctima. La causa està oberta per un delicte d'homicidi en grau de temptativa. L'atropellament va tenir lloc dimarts a la carretera N-260a. La víctima circulava pel voral de la via quan el conductor el va envestir i li va passar per sobre amb el vehicle. Els serveis d'emergència van traslladar la víctima a l'hospital Trueta de Girona en estat greu.  El detingut per, suposadament, atropellar intencionadament un veí amb qui tenia desavinences personals ha passat a disposició judicial aquest divendres al Jutjat d'instrucció número 1 d'Olot. La magistrada ha resolt deixar-lo en llibertat provisional però continua investigat per un intent d'homicidi. El jutjat ha dictat mesures cautelars. D'una banda, el conductor haurà de comparèixer al jutjat dos cops al mes i, de l'altra, li han prohibit apropar-se a menys de 300 metres de la víctima o comunicar-se amb ell per cap via.  El cas es remunta a aquest dimarts al voltant de dos quarts d'onze del matí a la carretera N-260a, al terme municipal de Riudaura. Els Mossos d'Esquadra van rebre l'avís de l'atropellament i, quan van arribar al lloc dels fets i van analitzar les possibles causes de l'envestida, van determinar que podria ser intencionada i van delegar el cas als agents de la unitat d'investigació.  Els mossos van concloure que el detingut va col·lidir expressament amb la víctima i que li va passar per sobre amb la furgoneta de manera voluntària. Tot apunta que ho hauria fet per alguna desavinença o disputa personal perquè conductor i víctima eren veïns.  Els agents van detenir l'home, que té antecedents, per un presumpte delicte de temptativa d'homicidi. El mateix delicte pel qual l'investiga el jutjat.

Summary: Llibertat provisional per al conductor que va intentar matar un home atropellant-lo amb una furgoneta a Riudaura


Fluidra, dedicada al desenvolupament d'aplicacions sostenibles de l'aigua, ha comprat el 70% de l'holandesa SIBO per un cost d'uns nou milions d'euros. El pagament de l'operació es farà amb un primer pagament al comptat després de l'acord de 5,7 milions d'euros i un segon pagament que serà abonat el 2018 d'acord amb els resultats obtinguts per SIBO en l'exercici del 2017. L'acord de compra de Sibo valora la companyia holandesa en 13 milions d'euros. El president executiu de Fluidra, Eloi Planes, s'ha mostrat satisfet de l'operació tancada que permetrà a la companyia catalana reforçar la presencia en el nord d'Europa i els Països Baixos. Sibo factura 17 milions d'euros i té un Ebitda de 2 milions d'euros.  La seu corporativa de Sibo se situa en la localitat holandesa d'Eindhoven. El mercat potencial del nord d'Europa disposa de 230.000 piscines residencials instal·lades i suposa un mercat potencial per a la companyia de 50 milions d'euros.  Sibo és una companyia líder en el segment de piscines biològiques, una proposta de mercat que s'està desplegant de forma molt atractiva per el nord d'Europa on actualment té una penetració del 2% del total de les piscines.  Planes ha emmarcat aquesta adquisició dins del pla estratègic vigent en l'actualitat per Fluidra i que té com objectiu tancar el 2018 amb una facturació de 750 milions d'euros i un Ebitda de 100 milions d'euros.  Fluidra va tancar l'exercici del 2015 amb una facturació de 647,3 milions d'euros, un Ebitda de 72,2 milions d'euros i un benefici net de 13 milions d'euros.

Summary: Fluidra compra el 70% de les accions de l'holandesa Sibo


El president de la Generalitat, Quim Torra, ha reaccionat a l'anunci del govern espanyol de restablir els controls fronterers terrestres, i només deixar-hi entrar ciutadans espanyols. Amb un missatge a Twitter, Torra ha dit que la mesura arriba "massa dies tard", però ha apostat per "mirar endavant". "Calia tancar la frontera. I tanmateix, continua essent necessari tancar aeroports, ports i Trens d’Alta Velocitat". El president del Govern també ha instat l'executiu de Pedro Sánchez a aprovar el Pla de Confinament que ha presentat la Generalitat: "No podem perdre ni un minut més", ha conclòs Torra. El govern espanyol restablirà temporalment els controls fronterers terrestres per la crisi del coronavirus. Només deixarà entrar a ciutadans espanyols, a residents a l’Estat espanyol, a treballadors transfronterers o a aquelles persones que hi hagin d’entrar per raons de força major. També podran accedir per via terrestre les persones que transportin mercaderies així com el personal diplomàtic o d’organismes internacionals. Les restriccions es començaran a aplicar a partir d’aquesta mitjanit i estaran vigents fins que conclogui l’estat d’alarma. Ho ha anunciat en roda de premsa aquest dilluns a la tarda el ministre de l’Interior, Fernando Grande-Marlaska, que no ha descartat que calgui tancar més endavant les fronteres aèries i marítimes.

Summary: Torra diu que el tancament de fronteres d'Espanya arriba "tard" i insta l'Estat a clausurar també aeroports, ports i AVE


El president del Govern, Quim Torra, ha celebrat que el jutge d'Edimburg hagi deixat en llibertat l'exconsellera d'Educació Clara Ponsatí i que no li hagi retirat el passaport, després d'entregar-se a la policia escocesa, perquè no hi veu risc de fuga. "Allà on la justícia espanyola hi veu un delicte que mereix cent anys de presó, la justícia europea hi veu la llibertat", ha afirmat Torra en un tuit aquest dijous a la tarda. La piulada del president de la Generalitat també dona l'enhorabona a l'exconsellera.

Summary: Torra, sobre Ponsatí: "On la justícia espanyola veu un delicte de cent anys de presó, la justícia europea hi veu llibertat"


El president de la Generalitat, Carles Puigdemont, ha remarcat aquest diumenge que la petició del referèndum a l'Estat que tornarà a plantejar aprofitant la qüestió de confiança no significa ajornar o modificar el full de ruta. "Per nosaltres no quedarà mai, fins al darrer dia, sempre hem estès la mà al diàleg i a l'acord. I no és incompatible mantenir aquesta posició amb ser fidels a allò que el poble ens va demanar, que és el que farem. Ho farem en el temps i forma que ens demanen, però insistirem tantes vegades com faci falta, i ara la política té una gran oportunitat", ha remarcat en declaracions a TV3, on ha reconegut que té "poques esperances" en la resposta que arribi de l'Estat. Tot i així, ha insistit que el sobiranisme està "moralment obligat" a reiterar la seva demanda a Espanya. Puigdemont ha defensat la necessitat d'insistir en la reclamació a l'Estat d'un referèndum per donar una resposta política al repte que planteja Catalunya, però també per superar el bloqueig polític que viu Espanya. El president ha argumentat que el que vol fer el sobiranisme "és de tanta transcendència" i cal que sigui "tan transversal, amb tanta gent al darrere, que totes les sensibilitats s'hi han de reconèixer en tots i cada un dels esforços que s'estan fent des de Catalunya". "Cal fer-ho de la millor manera possible", ha insistit. Ara bé, ha garantit que això no implica una modificació o un ajornament del full de ruta. "Si l'estat espanyol decideix de manera unilateral denegar la possibilitat d'un referèndum, mantenim la nostra possibilitat de fer possible allò que els ciutadans ens han encarregat", ha assenyalat. Puigdemont també ha reconegut que té "poques esperances" que la resposta d'Espanya sigui diferent de la que sempre ha donat. L'Estat, ha continuat, ja ha demostrat "que s'hi pot confiar molt poc", i la classe política espanyola ha donat mostres "de la seva manca de coratge, de valentia, d'ambició i de compromís patriòtic per donar una resposta democràtica a una demanda acreditadíssima".

Summary: Puigdemont remarca que la petició del referèndum a l'Estat no és incompatible amb el manteniment del full de ruta


L'alcalde de Granollers, Josep Mayoral, vol tornar a ser candidat del PSC a l'alcaldia en les pròximes eleccions municipals de la primavera de 2019. Així ho ha revelat el mateix Mayoral en una entrevista a Vallès Oriental Televisió, on assegura que la decisió molt meditada després d'uns mesos en què s'havia especulat sobre la possibilitat que decidís posar fi a la seva trajectòria municipal: “Li he estat donant moltes voltes però molta gent m'ho ha demanat”. Mayoral va arribar a l'Ajuntament el 1987, ara fa 31 anys, i ha estat alcalde els catorze últims, quan el 2004 va substituir Josep Pujades. En les tres eleccions en què ha estat el cap de llista s'ha imposat sempre per majoria absoluta.

Summary: Mayoral repetirà com a candidat del PSC a l’alcaldia de Granollers


L'Audiència de Girona ha jutjat un jove de la Bisbal d'Empordà que s'enfronta a 13 anys de presó per haver violat la seva germana. Segons recull l'escrit d'acusació, els fets van tenir lloc a principis d'abril del 2014 en un pis de l'avinguda Les Voltes, on vivia la família (que és d'origen hondureny). Abans d'agredir sexualment la seva germana, de tan sols 13 anys d'edat, el fiscal sosté que el processat ja portava mesos insinuant-se-li. Inicialment, la menor no va denunciar els fets per la "por i la vergonya" que passaria la seva mare quan ho sabés. De fet, durant el judici a l'Audiència de Girona, tant els dos germans com pràcticament la resta de familiars s'han negat a declarar. Un d'ells, però, sí que ha admès haver escoltat com el jove li deia expressions obscenes a la seva germana. Les psicòlogues han donat credibilitat al testimoni de la víctima en instrucció i creuen que avui s'ha negat a declarar per pressions familiars. Després de la vista, l'advocat de la defensa, Jordi Colomer, ha demanat l'absolució del seu client.

Summary: Jutgen un jove de la Bisbal d'Empordà que s'enfronta a 13 anys de presó per haver violat la seva germana


El president del govern espanyol i líder del PSOE, Pedro Sánchez, ha negat que s'hagi escollit Meritxell Batet i Manuel Cruz com a presidents del Congrés i del Senat respectivament per la seva condició de catalans. "Són catalans al servei d'Espanya i són espanyols al servei de Catalunya", ha defensat en la seva intervenció en obert davant dels diputats, senadors i europarlamentaris socialistes just abans de la sessió constitutiva del Congrés. Una de les prioritats de la legislatura és, segons Sánchez, reforçar l'estat autonòmic no només des del punt de vista del projecte polític sinó també del discurs, davant de l'independentisme i la voluntat recentralitzadora de la dreta. En aquest sentit, ha avançat que la defensa de l'Estatut de Catalunya serà un "pilar fonamental".

Summary: Sánchez, sobre Batet i Cruz: "Són catalans al servei d'Espanya i són espanyols al servei de Catalunya"


El regidor de la CUP de Vic Joan Coma ha detallat aquest dijous, en declaracions a Rac1, que els guàrdies civils que el van portar a Madrid "veien molt bé el referèndum". L'edil ha explicat a aquesta emissora alguns detalls de la detenció per part dels Mossos d'Esquadra i del seu trasllat, per part de la Guàrdia Civil, a Madrid per declarar a l'Audiència Nacional, acusat d'incitar a la sedició. Coma ha assegurat que no va pactar la detenció amb la policia catalana i ha afirmat que "el jutge, amb les seves preguntes, volia que argumentés a favor de la violència". En declaracions a 'El matí de Catalunya Ràdio', el regidor ha dit que no descarta demanar la recusació del jutge que el va interrogar a l'Audiència Nacional i que li va imputar un delicte del codi penal franquista. De fet, en l'escrit d'acusació del jutge Ismael Moreno parla de "delicte contra la forma de govern", que és una definició del Codi Penal del 1973. "Nosaltres ens llegirem les interlocutòries i els documents que ens van donar ahir i seguirem amb la via de la desobediència i en base a aquesta via plantejarem una estratègia, a banda de si el jutge aquest no decideix deixar de fer el ridícul, que seria arxivar el cas", ha detallat Joan Coma als micròfons de Catalunya Ràdio. El regidor ha qualificat d'"esperpèntic i sorprenent" l'interrogatori del fiscal. "Per molt que t'ho puguis esperar tot, no t'esperes que la primera o pràcticament la primera pregunta sigui si per trencar un ou, cal fer força", ha explicat Coma. A més, l'edil ha denunciat que el van retenir innecessàriament dues hores dins de l'Audiència.  A més,en declaracions a Catalunya Ràdio, Coma ha considerat que "està a les seves mans seguir fent el ridícul i despullant l'Estat o que algú els posi seny i vegin que això només reforça l'altra banda". Coma esmorza truita Després que el jutge l'interrogués sobre el significat de "per fer la truita s'han de trencar els ous", aquest matí el regidor ha esmorzat truita i ho ha explicat a través d'una piulada acompanyada amb una fotografia. "No me n'he sabut (ni volgut) estar. Bon dia, i bon esmorzar", ha tuitejat. El regidor de la CUP ha explicat a Rac1 que aquest dijous ha de lliurar el passaport.

Summary: Joan Coma: "Els guàrdies civils que em van portar a Madrid veien molt bé el referèndum"


Una avaria al servei elèctric ha deixat, aquest divendres a la tarda, 716 clients sense llum als municipis d'Horta de Sant Joan, Bot i Prat de Comte, a la comarca de la Terra Alta. L'avaria s'ha registrat a les 14:00 hores de la tarda i no s'ha resolt fins a les 19:30 hores, segons fonts de la companyia elèctrica Endesa. El problema l'ha provocat un aïllador que s'ha trencat i que ja s'hauria reparat. En canvi, aquest divendres a la nit, alguns establiments turístics d'Horta de Sant Joan i el parc de Bombers Voluntaris del municipi seguien sense llum, com ha pogut confirmar l'ACN. Els clients d'alguns allotjaments han decidit marxar i desistir de celebrar el Fi d'Any al municipi, tenint en compte que s'estan registrant a la població temperatures de fins a cinc graus sota zero.

Summary: Una avaria deixa més de 700 usuaris sense llum a la Terra Alta a l'inici del cap de setmana de Fi d'Any


El govern de l'Ajuntament de Lleida descarta continuar amb l'actual model d'atenció als temporers que arriben a la ciutat per treballar a la fruita i, per, això, estudiarà alternatives per encarar la campanya del 2020. La construcció o habilitació d'un alberg permanent, la instal·lació temporal de mòduls prefabricats o ajuts als empresaris per al lloguer de pisos on pernoctin els treballadors, són algunes de les propostes que han posat damunt la taula organitzacions agràries, sindicats i entitats socials i que el govern municipal s'ha compromès a tenir en compte. L'Oficina d'atenció als temporers de la Paeria ha atès aquesta campanya 973 persones, de les quals un 1,5% estaven en situació de vulnerabilitat, i ha facilitat allotjament a 569. Tot i això, hi ha temporers que han continuat dormint al carrer a Lleida, arribant a una punta d'unes 200 persones a mitjans d'agost. L'Ajuntament de Lleida ha començat a treballar per definir el model que implementarà l'any vinent per atendre als temporers que arriben a la ciutat i minimitzar la presència de persones que dormen al carrer a la ciutat durant els mesos d'estiu. La regidora de les Polítiques per als Drets Socials, Regina Cairol, considera que seria una "irresponsabilitat" continuar amb el model de "pla d'emergència o pla de xoc" per al qual ha optat aquesta campanya el govern d'ERC, JxCat i del Comú "perquè quan vam arribar al juny no estava res previst". "Volem abordar la campanya de la recollida de fruita dolça amb un escenari diferent al qual hem treballat", ha exposat.  Una de les principals preocupacions és donar resposta a la problemàtica que suposa el tema de l'allotjament i la presència de temporers dormint al carrer. Per això, en la reunió de la taula convocada per la Paeria amb la presència de representants de la Generalitat, organitzacions agràries, sindicats i entitats socials s'han posat damunt la taula diferents propostes en aquest sentit com ara que Lleida pugui disposar d'un alberg municipal permanent, la instal·lació temporal de mòduls prefabricats que serveixen d'habitatge o la concessió d'ajuts als empresaris agraris perquè puguin llogar pisos on puguin dormir els temporers que tenen contractats, entre altres.  Cairol s'ha compromès a tenir en compte aquestes propostes per tal de començar a dissenyar el model pel qual acabarà optant la Paeria, tot i que ja ha descartat la construcció o adequació d'un alberg amb vista a la campanya del 2020, però no ha tancat la porta a aquesta opció per a més endavant. "Hem d'estudiar la solució més econòmica, pràctica i a nivell de temps", ha remarcat la regidora. En aquest sentit, Regina Cairol ha explicat que la voluntat és "tenir el projecte avançat abans de Nadal i mig dissenyat i perfilat per Setmana Santa".   La Paeria facilita allotjament a 569 temporers, del 973 atesos enguany La regidora de les Polítiques per als Drets Socials ha explicat que, a través del "pla de xoc", l'Ajuntament de Lleida, amb la col·laboració de diferents entitats socials, ha atès aquesta campanya a través de l'oficina d'atenció municipal a temporers a 973 persones, un 1,5% dels quals estaven en situació de vulnerabilitat per diferents motius, que s'han pogut beneficar dels serveis d'informació, de dutxa, de guarda-roba i alimentació, al pavelló de l'Antorxa en les primers setmanes, i durant la resta de l'estiu al pavelló Agnès Gregori. Del total de persones ateses, la Paeria ha facilitat allotjament a un total de 569 temporers durant aquesta campanya. Cairol ha remarcat que alguns dels temporers que arriben a Lleida estan en situació irregular, fet que n'impossibilita la seva contractació. Implicació d'institucions, entitats i sindicats  L'Ajuntament de Lleida ha reunit aquest dijous els diferents agents implicats en la campanya de la fruita i l'atenció als temporers que arriben a Lleida per treballar-hi. L'objectiu d'aquesta mesa de treball és anar celebrant reunions de forma periòdica, al marge de les taules que ja convoquen la Generalitat i la subdelegació del govern espanyol a Lleida. A la vegada, la Paeria constituirà tres comissions tècniques que se centraran en buscar una solució al tema de l'allotjament, en la problemàtica dels temporers que arriben en situació irregular, i una tercera centrada en el tema de la contracció i compliment de les normatives, tant per part dels treballadors agraris com dels empresaris.    El director dels serveis territorials de Treball, Afers Socials i Famílies, Joan Santacana, ha reiterat la voluntat del Govern de contribuir a donar resposta a aquesta problemàtica i s'ha compromès a estudiar la proposta per la qual acabi optant la Paeria amb vista a l'any vinent per tal que el Govern hi pugui contribuir econòmicament d'alguna manera. Tot i que ha reiterat la necessitat que s'aprovin els pressupostos de la Generalitat per al 2020 per poder comptar amb alguna partida, de la mateixa manera que per poder habilitar ajuts per a la construcció o reforma d'allotjaments per a temporers, tal com reclamen les organitzacions agràries.  El president d'Asaja Lleida, Pere Roqué, ha tornat a defensar l'aposta de l'organització agrària pel lloguer de diferents mòduls prefabricats que funcionin temporalment com a albergs "com la solució més fàcil i econòmica". Així mateix, ha recordat que l'actual normativa urbanística impossibilitat construir un alberg permanent a l'Horta. Des de la UGT han tornat a posar de relleu la problemàtica social que suposa per a Lleida i municipis propers la campanya de la fruita i l'arribada de persones en cerca d'un lloc de treball que no disposen d'un allotjament.

Summary: La Paeria descarta continuar amb l'actual model i estudiarà alternatives per millorar l'atenció als temporers


L'Aeroport del Part va perdre un 64,3% dels passatgers al març en comparació amb el mateix mes del 2019 com a conseqüència dels efectes del coronavirus i del decret d'estat d'alarma, aprovat fa tres setmanes pel govern espanyol. Segons ha informat Aena aquest dijous, durant el mes passat van passar per l'Aeroport del Prat 1.417.647 persones, mentre que el nombre d'operacions es va reduir a pràcticament la meitat, fins a les 13.846, un 46,7% menys. La davallada del març s'ha fet notar en les dades acumulades des de principis d'any, ja que durant els tres primers mesos l'Aeroport del Prat va registrar 8.095.054 passatgers, un 23% respecte el període comprès entre gener i març del 2019. L'Aeroport de Barcelona ja venia d'un mes de febrer fora dolent per l'efecte ja del coronavirus i la cancel·lació del Mobile World Congress amb un estancament en el creixement de passatgers durant el mes de febrer. Amb les dades tancades, el nombre de passatgers va créixer només un 0,4% respecte a l'any passat, amb 3,2 milions de passatgers i 22.992 operacions. Pel que fa el nombre d'operacions en el conjunt del trimestre, l'Aeroport de Barcelona n'ha registrat un 17% menys, fins a les 60.283, segons les dades facilitades per Aena.  Quant al trànsit de mercaderies, l'Aeroport del Prat va moure al març 10.014 tones, xifra que representa un descens del 38,5%, per darrera els aeroports de Madrid, amb 35.758 tones, un 26,7% menys; i el de Saragossa, amb 10.292 tones, un 40,6% menys. En les dades acumulades, la caiguda és molt més moderada i entre gener i març l'Aeroport del Prat va registrar un descens del 10,4% (37.292 tones) davant l'11% de Saragossa (38.941 tones) i el 2,2% de Madrid (126.668 tones). L'Aeroport de Barajas continua sent el que mou més passatgers i el mes de març en va sumar 1.975.303, un 59,7% menys que el mateix mes de l'any passat. De fet, quasi tots els aeroports de la xarxa d'Aena han perdut la meitat o més dels seus passatgers habituals en un mes de març. En l'acumulat, l'aeròdrom madrileny perd un 17,9% dels passatgers.

Summary: L'Aeroport del Prat tanca el març amb 1.417.647 passatgers, una caiguda del 64,3% respecte al mateix mes de l'any passat


Més d'una trentena d'ajuntaments de les comarques del Segrià i la Noguera demanen a l'Estat que faci possible la contractació de temporers que es troben en situació irregular durant la campanya de recollida de la fruita. Una quarta part d'aquests consistoris ja han aprovat mocions en aquest sentit als seus plenaris municipals i aquest divendres s'han trobat amb el subdelegat del govern espanyol a Lleida, José Crespín, acompanyats de representants d'Asaja, Unio de Pagesos, JARC, la Plataforma per la defensa de la fruita i Afrucat. Crespín ha dit, però, que aquesta proposta és "inviable" amb l'actual marc normatiu d'estrangeria, mentre que els alcaldes han assegurat que hi pot haver un "encaix" per alguns casos concrets. L'alcalde d'Alcarràs, Manel Ezquerra, com a portaveu de la resta d'ajuntaments que han assistit a la trobada, ha explicat que, tot i la situació d'atur que hi ha a la demarcació de Lleida, va ser molt difícil trobar gent que volgués treballar recollint fruita durant la passada campanya. Per aquest motiu, i tenint en compte que els consistoris han de "resoldre les problemàtiques socials" que puguin tenir els temporers que arriben als seus municipis, creu que cal trobar "solucions" per a fer possible que les persones que estan en situació irregular i que no tinguin ordres de detenció o expulsió puguin obtenir un permís de treball. Ezquerra ha explicat que la demanda dels ajuntaments passa per fer possible que aquests temporers puguin enllaçar contractes de tres mesos. A més, ha afegit que el subdelegat del govern de l'Estat a Lleida, José Crespín, els ha transmès la voluntat de buscar algun "encaix", sense canviar la llei, en col·lectiu concrets, com ara el de les persones que provenen de països on s'estan produint conflictes bèl·lics o els MENA. Finalment, ha dit que espera que alguna d'aquestes mesures pugui ser una realitat de cara a la pròxima temporada agrícola. Mentre, Crespín ha avançat que la proposta és "inviable", perquè ha assegurat que així ho impedeix l'actual marc normatiu en matèria d'immigració. També ha volgut deixar clar que per fer front a la crisi que pateix el sector de fruita dolça cal que les diverses administracions implicades hi actuïn de forma "corresponsable" i s'ha compromès a traslladar al Ministeri d'Agricultura mesures com ara la reducció dels mòduls agraris o de les quotes de la Seguretat Social, en el marc d'una reunió que tindrà lloc al gener. Per la seva banda, Ezquerra ha afirmat que la problemàtica de la fruita dolça no només afecta a la pagesia, sinó que també pot tenir conseqüències per a altres tipus d'empreses de serveis que hi estan vinculades. Després de la trobada amb el subdelegat del govern de l'Estat a Lleida, tenen previst per arribar les seves demandes al delegat del Govern, Ramon Farré, i a l'oficina de la Comissió Europea de Barcelona.

Summary: Una trentena d'ajuntaments lleidatans demanen a l'Estat poder contractar temporers irregulars a la campanya de la fruita


El Govern ha ofert, en el marc de la negociació dels pressupostos, un increment de 3.500 mestres més per al curs que ve, que se sumen als 2.000 extres que ja incloïen els comptes pel 2017. La mesura suposaria 140 MEUR anuals i, en part, l’augment de docents seria possible per la reducció duna hora setmanal de l’horari lectiu del professorat. Aquest divendres s’ha produït una nova reunió entre el Govern i la CUP sobre els comptes que s’ha allargat durant unes quatre hores.  Fonts de la CUP han assegurat a l’ACN que estan “moderadament optimistes” i interpreten que el Govern s’ha obert ara a parlar de fiscalitat i de canvis en IRPF, successions o patrimoni. El Govern traslladarà aquest dilluns a la CUP una oferta global sobre els pressupostos, tenint en compte que dimarts comencen les assemblees locals i territorials dels cupaires. Un procés que culminarà dissabte 28 de gener quan els anticapitalistes prendran una decisió definitiva. A banda de la taula de negociació de Govern i CUP, el Departament d’Ensenyament està parlant directament amb els sindicats i ha posat sobre la taula una proposta per incrementar el número de docents. Els sindicats estan valorant aquesta proposta i preveuen que continuaran negociant durant la setmana que ve, de fet dimecres està prevista una reunió de la mesa sectorial. Segons els sindicats, no només s’ha de parlar d’un increment de mestres per al curs que ve, sinó garantir que aquesta tendència es mantingui en els pròxims anys.  La proposta d’augmentar en 3.500 mestres més la plantilla del curs que ve té un cost de 140 MEUR anuals i es produiria, en part, per la reducció d’una hora setmanal de l’horari lectiu dels mestres. Els sindicats, en canvi, inicialment reclamaven que la reducció d’horari fos de dues hores setmanals.  Tant el Govern com la CUP coincideixen que dilluns que ve l’executiu català traslladarà una proposta sobre la globalitat de temes que s’han anat parlant en els últims dies. Està previst que al llarg del cap de setmana hi pugui haver alguns contactes però no reunions formals.  Des de la CUP creuen que l’oferta pressupostaria de dilluns inclourà aspectes de política fiscal i propostes en alguns dels impostos que els cupaires demanen modificar (IRPF, impost de successions i impost de patrimoni). De fet, la CUP interpreta que, malgrat les reticències del PDeCAT amb aquesta qüestió, s’hauria trencat el ‘no’ de l’executiu a parlar d’aquests tres principals impostos, una posició negociadora que va ser consensuada dimarts entre el mateix president de la Generalitat, Carles Puigdemont, i el vicepresident i conseller d’Economia, Oriol Junqueras. Altres fonts coneixedores de la reunió d’aquesta divendres apunten que els impostos ambientals també s’han posat sobre la taula. Una altra de les qüestions que està sobre la taula de les negociacions és la renda garantida de ciutadania. Segons fonts de la CUP, en la reunió d’aquest divendres s’ha parlat sobre la manera com es poden reubicar partides en favor del fons destinat a aquesta renda.  En qualsevol cas, la data fixada al calendari és el 28 de gener, quan es reunirà el Consell Polític i el Grup d'Acció Parlamentària que ha de decidir finalment si l'esquerra anticapitalista dóna suport als comptes. Les assemblees locals i territorials cupaires s'haurien de reunir, per tant, aquesta setmana que ve per traslladar la seva posició. Ara bé, fonts de la CUP no tanquen la porta que la negociació s'allargui sense deixar marge a les seves bases per debatre-ho. Una opció que, avisen, podria ser contraproduent.

Summary: El Govern ofereix un increment de 3.500 mestres més per al curs que ve


L’entitat ecologista Gepec denuncia el volum d’aigua perduda que surt de la depuradora de Reus i s’aboca a la riera. Segons els ecologistes, s’estan desaprofitant fins a 6 milions de metres cúbics d’aigua anuals que van “alegrement” a mar, pràcticament el mateix volum d’aigua que es desvia del riu Siurana al pantà de Riudecanyes. A partir d’aquí, Gepec contraposa que se segueixi “espoliant” el riu quan es podria reutilitzar l’aigua de la depuradora per a diversos usos, com l’industrial o per regar camps i jardins. En plena guerra de l’aigua, els ecologistes lamenten la manca de voluntat política. Creuen que només es deu a raons econòmiques i acusen Reus de girar-se d’esquena a qualsevol solució alternativa. “L’ACA n’és conscient, però portem dècades de retard”, ha manifestat Andreu Escolà, membre de Gepec. Gepec promou, junt amb altres entitats, una jornada informativa aquest divendres al vespre a Reus per tractar aquesta qüestió, coincidint amb el Dia Mundial de l’Aigua. Andreu Escolà i Santi Borràs, membres de la comissió de defensa ambiental de Gepec, es posen les mans al cap en veure el cabal d’aigua que s’aboca a la riera del Molinet, des d’una canonada provinent de l’EDAR de Reus. Creuen que és la imatge que desmunta l’argumentari de que Reus necessita l’aigua del pantà de Riudecanyes. Només se’n reutilitza una petita part -700.000 m3 del total de 6 milions abocats a la riera, que aprofiten quatre pagesos i el club de golf Aigüesverds, segons dades del 2017. Des de Gepec es recorda que Reus va ser pionera amb la primera depuradora de l’estat espanyol i la reutilització de les aigües residuals i retreu que, vuitanta anys més tard, ara sigui a la “cua” i no sigui cap exemple, desaprofitant el 90% de l’aigua tractada que es podria utilitzar per a altres usos. Segons l'entitat, només caldria una mínima infraestructura per embassar-la i tractar-la. “Esperem que la nova reunió de la Taula del Siurana no es dilati més, però la solució passa per la reutilització d’aquesta aigua”, diu Borràs. Per tant, segons Gepec, el potencial de reutilització seria d’uns 5 milions de m3. “Però hi ha qui no vol que la documentació de l’ACA es faci pública i s’ofèn si surtin propostes de solució al tema de transvasament del Siurana, que és el riu més espoliat d’Europa i, per contra, Aigües de Reus és de les ciutats que extreu aigua de més conques que no li són pròpies”, ha etzibat Borràs. “Amb els 300 litres per segon que s’expulsen aquí, ompliríem deu vegades el Siurana”, ha manifestat Escolà. Fins al moment s’han convocat dues reunions de la Taula del Siurana, on es va posar de manifest que l’aigua del riu Siurana segueix en disputa. Gepec avisa que el calendari d’accions continuarà.

Summary: El Gepec denuncia el malbaratament d’aigua que s'expulsa de la depuradora de Reus


Un home ha resultat ferit lleu per intoxicació de fum aquest divendres a la matinada en l'incendi d'un habitatge situat al número 1 del carrer Àngel Guimerà de Pallejà (Baix Llobregat). Les flames han estat apagades amb un extintor i només han afectat un sofà. Els Bombers de la Generalitat han rebut l'avís de foc cap a les quatre de la matinada i fins al lloc s'hi han desplaçat dues dotacions que han revisat i ventilat l'immoble. A causa del fum, un home ha resultat intoxicat lleu i ha estat evacuat en una ambulància del Sistema d'Emergències Mèdiques (SEM) a l'Hospital Moisès Broggi de Sant Joan Despí.

Summary: Un intoxicat en l'incendi d'un habitatge a Pallejà


Una setantena d'empreses petites i mitjanes de Catalunya del món tecnològic tenien previst ser al Mobile World Congress de Barcelona per aconseguir nous contractes internacionals, donar-se a conèixer i explorar noves oportunitats en el marc de la principal fira de mòbils del món. La cancel·lació del MWC 2020, però, també implica que la Generalitat no podrà comptar amb un estand propi, i aquestes companyies perdran un important aparador internacional. Segons les dades d'ACCIÓ, les operacions iniciades en el marc de la fira l'any passat es van valorar en uns 9,1 milions d'euros.

Summary: La cancel·lació del Mobile deixa una setantena d'empreses catalanes sense aparador internacional


Regina Cariol ha anunciat aquest dissabte a la tarda la seva renúncia com a regidora de Polítiques per als Drets Socials a la Paeria de Lleida i diputada a la Diputació de Lleida "per motius personals". "Ara mateix la regidoria de Drets Socials requereix una dedicació que no puc assumir per motius personals, i en un acte de responsabilitat, i sempre amb la voluntat de mirar de garantir la millor atenció de qui més ho necessita, deixo l'acta de regidora", ha explicat Cairol. Posteriorment, la regidora d'ERC ha remarcat a través del seu compte de Twitter que la decisió de deixar les actes ha estat presa "per motius personals i en cap cas per causes de salut, ni tampoc per desavinences amb ningú". Tant el paer en cap, Miquel Pueyo, com el president de la Diputació, Joan Talarn, han coincidit a agrair a Cairol la tasca i la dedicació d'aquests mesos i han insistit, en nom de les dues institucions, en què es respecti la seva decisió i intimitat.  Per la seva banda, des del grup municipal del PSC han explicat que no entraran a fer valoracions sobre la "crisi interna en altres partits", encara que consideren que amb la marxa de Cairol del govern municipal, "la governabilitat de la Paeria queda tocada, i més amb les circumstàncies actuals".

Summary: Regina Cairol dimiteix com a regidora de la Paeria de Lleida per motius personals


El telèfon 112 no ha rebut cap avís de veïns dels municipis de la banda catalana ACN Barcelona.-Un sisme de 3,7 graus, acompanyat d'almenys una rèplica, amb epicentre a Sopeira (Osca) s'ha deixat sentir àmpliament aquest dimecres al matí a les comarques nord-occidentals de Catalunya, com la Val d'Aran, l'Alta Ribagorça i el Pallars Jussà, segons ha informat l'Institut Cartogràfic i Geològic de Catalunya. El sisme s'ha produït al voltant de dos quarts de deu del matí i uns vint minuts més tard s'ha registrat una rèplica de 3,2 graus, segons l'Institut Geogràfic Nacional del Ministeri de Foment, amb epicentre a Beranui, també a Osca. El telèfon 112 no ha rebut cap trucada de veïns de les comarques nord-occidentals de Catalunya on els sismes han estat percebuts, segons Protecció Civil de la Generalitat.

Summary: Un sisme de 3,7 graus a l'escala de Richter a Osca es deixa notar a les comarques del nord-oest de Catalunya


Per la gestió de la diversitat intercultural, la feina feta per la integració i l'acollida dels nouvinguts en els darrers anys i en reconeixement de les bones pràctiques de l'administració municipal i les entitats privades, Tortosa ha entrat fa unes setmanes al programa del Consell d'Europa, 'Intercultural Cities'. El projecte dóna suport i eines per al disseny de mecanismes i polítiques que ajudin a convertir les minories socials en un recurs per a la comunitat local. A Tortosa, segons el darrere balanç, de 2015, de l'àrea de serveis a les persones, un 18,11% de la població és immigrada – 6.194 persones-, de 87 nacionalitats, de les quals un 6,33% són procedents del Marroc. Entra la resta de serveis socials, destaca la xifra mantinguda d'atencions a les necessitats bàsiques, com l'alimentació o l'habitatge, i l'augment de les demandes d'ajudes a la dependència, un cop s'ha desbloquejat l'atenció del grau moderat.

Summary: Tortosa entra al programa 'Intercultural Cities' del Consell d'Europa per la seva gestió de la diversitat


El Departament preveu més inversió en el pressupost de 2019 però fixa l'objectiu en la millora de l'atenció a l'alumnat ACN Barcelona.-Segons les dades que ha recollit el Departament d'Ensenyament al 74% dels 2.899 centres públics afectats per la convocatòria de vaga, només l'11,71% dels 87.478 docents han secundat la protesta. El seguiment ha estat molt més alt a l'àrea metropolitana de Barcelona, i en alguns serveis territorials com el de Barcelona, gairebé s'ha arribat al 17% de seguiment, però en canvi a Lleida o Girona no s'ha superat el 9%. Així ho ha comunicat la secretària general del Departament, Núria Cuenca, que ha admès treballar per un pressupost amb més inversió de cara el 2019 i ha reconegut que caldrà negociar amb els sindicats sobre les prioritats. Pel Departament, l'objectiu és la millora de la qualitat d'atenció a l'alumnat. Així, al Consorci de Barcelona s'ha registrat un 16,99 de seguiment de la vaga, mentre que al Maresme-Vallès Oriental ha estat del 13,69, al Vallès Occidental del 13,18, al Baix Llobregat del 13 i a Barcelona comarques, del 13,60. Aquestes són les àrees amb una major incidència, ja que a Lleida només un 5,60% dels mestres han secundat la protesta convocada per una part dels sindicats del sector, a Girona ho han fet un 8,96%, a Tarragona i Terres de l'Ebre un 9,12 i un 9,91 respectivament, mentre que a la Catalunya central, el seguiment ha estat del 9,48%.   Núria Cuenca ha reconegut que els docents han estat un dels col·lectius que més ha patit la crisi econòmica però ha recalcat que els darrers tres anys, el Govern ha començat a revertir la major part de les retallades que tenien més incidència en les seves condicions laborals. En aquest aspecte, ha recordat que s'ha incrementat en 7.002 professors  el nombre de professors des de 2016, s'ha incrementat en 800 el professora tals centres d'alta complexitat, s'han sumat més de 400 alumnes per a l'educació inclusiva, i s'ha reduït una hora la jornada lectiva dels professors, a més de cobrir les  substitucions des del primer dia de baixa. Per això, considera que s'ha fet un ''gran esforç i compromís'' per revertir les retallades.  La secretària general del Departament d'Ensenyament ha admès però, que encara calen ''més recursos i inversió'' i per això ha qualificat ''d'ambiciós'' l'objectiu del Departament. Tot i que no ha concretat, Cuenca ha explicat que en els pressupostos del 2019 es preveuen millores en les condicions laborals dels docents però  principalment en la qualitat de l'atenció a l'alumnat. Per això, per exemple, ha especificat que una des les prioritats és dotar dels recursos necessaris l'escola inclusiva, ja que després del decret aprovat el 2017 que la regula, s'ha hagut de desplegar amb pròrroga pressupostària . Per Cuenca, més inversió en aquesta línia també és  més personal en aquesta direcció.  Cuenca doncs, ha fixat que la millora de la qualitat de l'atenció de l'alumnat és la prioritat del Govern i que el Departament negociarà amb els sindicats quina de les seves reivindicacions o prioritats té  més incidència té en aquest aspecte. ''Si coincidim que la millor manera de garantir l'excel·lència del sistema és reduir l'hora lectiva, doncs ens haurem de posar d'acord amb això'', ha especificat Cuenca. La secretària general del Departament però, ha insistit en la necessitat de negociar per decidir ''on podem invertir millor''.

Summary: Ensenyament xifra en un 11'71% el seguiment de la vaga de docents


La borsa espanyola ha obert la sessió d'aquest dimarts amb una pujada del 5,65%, superant els 6.452,3 punts. Totes les empreses del selectiu espanyol han inaugurat la jornada a l'alça. Cellnex Telecom, Aena i Banc Sabadell han liderat els ascensos, amb un increment del 15,2%, l'11,2% i el 10%, respectivament. Aquest dilluns a la nit, la Comissió Nacional del Mercat de Valors (CNMV) va establir la prohibició de vendre en curt durant un mes les accions de les 69 societats cotitzades a la borsa espanyola, entre les quals s'hi troben la majoria de valors presents a l'Íbex-35. L'òrgan regulador va prendre la decisió per la situació de "volatilitat extrema" dels mercats de valors europeus durant la crisi del coronavirus.

Summary: La borsa espanyola obre la sessió d'aquest dimarts amb una pujada del 5,65%


Les línies de Ferrocarrils de la Generalitat de Catalunya (FGC) han registrat una baixa incidència de la vaga convocada pels maquinistes en la primera de les aturades d'aquesta setmana, segons han informat fonts d'FGC a l'ACN.  La primera d'aquestes aturades ha tingut lloc entre les set i les nous del matí i, segons les mateixes fonts, només tres dels 122 maquinistes del matí han secundat la vaga. Això ha fet que, tot i que els serveis mínims eren del 50%, s'hagi pogut "ampliar" el servei fins al 74% en la línia Barcelona-Vallès i un 85% en la de Llobregat-Anoia. Tot i això, el volum de viatger s'ha reduït en un 8,7% en comparació amb un dia laborable normal.  El sindicat de maquinistes Semaf ha convocat set dies d'aturades parcials de dues hores aquest mes de maig per denunciar la "falta de voluntat en arribar a acords" per part dels responsables de la companyia en la millora de les condicions de treball. Les aturades han començat aquest dilluns i es repetiran tota la setmana i els dilluns 20 i 27. Les franges afectades seran d'una a tres de la matinada, de set a nou del matí i de cinc de la tarda a set del vespre. Els maquinistes reclamen millores en formació i salut laboral, entre d'altres.

Summary: Baixa incidència de la vaga d'FGC en la primera de les aturades de la setmana


Les empreses Port Aventura World i Value Retail –que gestiona el centre comercial La Roca Village–  participaran en el projecte de la nord-americana Hard Rock per desenvolupar el Centre Recreatiu i Turístic de Vila-seca i Salou. Segons ha pogut saber l'ACN, la nord-americana ha presentat una proposta en què compta amb els serveis d'aquestes dues empreses: Port Aventura per construir els hotels i Value Retail per als espais comercials. Hard Rock per la seva part se centrarà sobretot en l'únic casino que hi haurà al complex de joc i oci que s'ubicarà just al costat de Port Aventura. Els detalls de com serà el complex d'oci i joc i de quin serà exactament el paper de Port Aventura i Value Retail es coneixeran el 10 de juliol, quan la mesa de valoració obri el sobre amb el projecte arquitectònic i la proposta econòmica.  Aquest divendres a les 14h acabava el termini de Melco, Peralada i Hard Rock per presentar propostes per optar a desenvolupar el macrocomplex d'oci i joc que s'ha d'ubicar just al costat de Port Aventura. Melco i Peralada finalment no s'han presentat i per tant han perdut la garantia de 2,5 milions d'euros cadascun que van dipositar a favor de l'Incasòl el juliol passat per tal de disposar d'accés als terrenys.   Hard Rock: 5,5 milions de fiança Per la seva part, Hard Rock també va dipositar aquesta garantia de 2,5 milions al juliol, que se suma a una nova fiança de 3 milions d'euros que ha aportat ara per poder optar a l'autorització.  Després que la mesa de valoració ha obert el sobre de la proposta de Hard Rock, l'única rebuda, a partir d'ara analitzarà la documentació referent a la identificació i representació de l'empresa; certificats de manca d'antecedents penals; compliment de la normativa en matèria de prevenció de blanqueig de capitals i del finançament del terrorisme; garanties personals dels accionistes i directius; estructura corporativa de la societat; i l'acreditació segons s'està al corrent en el pagament de es obligacions tributàries.  La documentació sobre la manca d'antecedents penals i la composició accionarial per les empreses ja es va requerir quan els interessats es van presentar el 2014 per ser prequalificats, però el Govern l'ha tornada a demanar per actualitzar-la, tal com ha exposat en un comunicat. El proper 10 de juliol es donaran a conèixer els detalls del projecte, com la proposta arquitectònica, l'estudi econòmic i financer, l'operativa del complex un cop obri les portes al públic, els plans per a la promoció turística, la dotació de personals i els plans d'igualtat i conciliació de la vida personal i laboral, la distribució del mínim d'un 1% de la inversió total dedicada a un programa social i cultural en benefici de l'àrea d'influència del CRT, els compromisos de signar convenis amb les universitats i el Servei d'Ocupació de Catalunya (SOC) La decisió final, abans de l'11 de setembre La decisió final s'haurà de prendre en un termini de 45 dies hàbils a comptar a partir d'aquest divendres, de manera que el Govern estima que serà abans de l'11 de setembre. En aquest termini, la mesa de contractació emetrà un informe i la Direcció General de Tributs i Jocs requerirà l'empresa sol·licitant, Hard Rock, perquè constitueixi la societat titular de l'autorització.  Tal com ha ressaltat el Departament d'Economia i Hisenda a través d'un comunicat, el grup empresarial nord-americà Hard Rock se sumarà a altres grans marques de renom internacional que darrerament han apostat per aquest indret del Camp de Tarragona, com Ferrari i el Cirque du Soleil.

Summary: Port Aventura i Value Retail participaran en el projecte de Hard Rock per desenvolupar el CRT de Vila-seca i Salou


Aquest dilluns començaran a aplicar-se les mesures aprovades pel govern espanyol sobre la nova Inspecció Tècnica de Vehicles. Segons indica la ITV, l'objectiu és adaptar els canvis a les directrius de la Unió Europea i els nous mètodes de control s'aniran aplicant de forma gradual. S'espera que a mitjans d'aquest 2018 "totes les ITV s'hagin adaptat a la nova normativa". S'inspeccionarà un major nombre d'elements per aconseguir vehicles més eficients i també detectar possibles fraus i manipulacions.   El nou decret llei que regularà la ITV durant els pròxims anys ha entrat en vigor aquest diumenge, 20 de maig. A partir d'ara els conductors podran escollir l'estació per passar la segona inspecció després d'obtenir un resultat desfavorable en la primera. Les estacions també utilitzaran nous dispositius de lectura del sistema de diagnòstic a bord (OBD). El 2018 s'iniciarà el control d'emissions i des de les estacions d'ITV s'establirà com es realitzarà el control de la resta d'elements del vehicle, com el sistema antibloqueig de frens, el control d'estabilitat, els coixins de seguretat o els pretensors dels cinturons de seguretat. El reial decret també inclou reforçar els procediments de formació dels inspectors, d'actualització cada tres anys i amb formació professional i online. La nova normativa també permet passar la ITV fins a un mes abans de la data del seu venciment, sense modificar la data de la inspecció següent. Així mateix, s'admetrà la ITV realitzada en un altre estat membre de la Unió Europea quan se sol·liciti la seva matriculació a Espanya. També, els vehicles amb més de 30 anys podran sol·licitar la matrícula històrica.

Summary: Les mesures de la nova ITV comencen a aplicar-se aquest dilluns


El Ple de l'Ajuntament de Lleida ha aprovat amb el suport de tots els grups, exceptuant el PP, la retirada de les distincions i honors concedits en el seu moment per la Paeria a una desena de persones vinculades amb la dictadura franquista, entre les quals antics governadors civils o els exalcaldes Juan Casimiro Sangenís i Francisco Pons. Tot i això, no ha prosperat el punt de la mateixa moció, presentada per la Crida-CUP, que demanava declarar aquestes persones non grates a Lleida. D'altra banda, el Ple ha donat llum verda a la modificació del Pla general d'ordenació urbana de la ciutat per reajustar de nou el traçat de l'avinguda Víctor Torres, atenent les darreres recomanacions de la Comissió Territorial d'Urbanisme. El nou vial, que connectarà el centre de Lleida amb els barris de Magraners i la Bordeta, també servirà d'accés a la futura zona comercial projectada a Torre Salses. La sessió també ha aprovat el conveni de cessió d'ús a la Paeria de l'església de Sant Ruf, de titularitat privada, per a la seva conservació patrimonial i rehabilitació.

Summary: L'Ajuntament de Lleida aprova retirar les distincions i honors a una desena de persones amb vinculació amb el franquisme